বাল্যবিয়ে ॥ কনের চাচার ছয় মাসের কারাদন্ড || দেশের খবর || জনকন্ঠ
বাল্যবিয়ে ॥ কনের চাচার ছয় মাসের কারাদন্ড
স্টাফ রিপোর্টার, বরিশাল ॥ বাল্যবিয়ে দেয়ার আয়োজন করায় কনের চাচাকে আটক করে রবিবার রাতে ভ্রাম্যমান আদালতের মাধ্যমে ছয় মাসের কারাদন্ড প্রদান করা হয়েছে। সোমবার সকালে দন্ডপ্রাপ্ত ফরিদকে জেলহাজতে প্রেরণ করা হয়। ঘটনাটি জেলার আগৈলঝাড়া উপজেলার পূর্ব সুজনকাঠি গ্রামের।
উপজেলা সমাজসেবা কর্মকর্তা সুশান্তÍ বালা জানান, ওই গ্রামের ফিরোজ সরদারের ১৪ বছরের কিশোরী কন্যা রুপা আক্তারের বাল্যবিয়ে ঠিক করেন তার (রুপা) চাচা ফরিদ সরদার। শনিবার রাতে স্থানীয় ইমমাম জামাল সরদার শরিয়া অনুযায়ি বিয়ে পরান। রবিবার রুপাকে স্বামীর বাড়িতে তুলে দিতে অনুষ্ঠানের আয়োজন করেন তার চাচা ফরিদ সরদার। বিষয়টি উপজেলা নির্বাহী অফিসার বিপুল চন্দ্র দাস জানতে পেরে তাকে (সুশান্তÍ বালা) থানা পুলিশসহ ঘটনাস্থলে পাঠান। খবর পেয়ে বর পক্ষের লোকজন বিয়ে বাড়ি থেকে পালিয়ে গেলেও ঘটনাস্থল থেকে রুপার চাচা ফরিদ সরদারকে আটক করা হয়। পরবর্তীতে ওইদিন রাতে ভ্রাম্যমান আদালতের বিচারক ও উপজেলা নির্বাহী অফিসার বিপুল চন্দ্র দাস আটক রুপার চাচা ফরিদকে ছয় মাসের বিনাশ্রম কারাদন্ডের আদেশ প্রদান করেন।